VROUEGEVANGENES EN JALAP deur Ffeerg xuoreL | Bydraes | Woes - Kreatiewe platform vir Afrikaans
Titel: VROUEGEVANGENES EN JALAP
Aantal woorde: 722
Jane en Chinagirl kyk betekenisvol vir mekaar. Hier binne moet mens blêddie versigtig wees vir die tewe, jou bek liewer op leave hou. As die storie van die dagga uitlek, is die bewaarder diep in die varksous, nie braaisous nie, dermsous in sy finale stadium. Die warden hou nie van ekskresie reuk nie, veral nie as dit kom by 'n reuk wat daarop dui dat 'n sipier hulle goedgesind was met die inbring van so 'n ou "luuksetjie" of twee nie. Sy sal seker maak dat daar nog 'n jaar of twee ekstra by hulle reeds 8 jaar gevangenisstraf bygevoeg word. Die bewaarder se kop sal waai en is hulle konneksie met die buitekant, afgesny. Die lesbiese vuilgoed is erg hand op die blaas met die informant, Klikspaan. Jodevervolging was speletjies teen haar genadelose jagspinnekop metodes om die inmates uit te vang. Die vermoede dat madam die klikbek is, is vanaand in die eetsaal bevestig. Die hoofkok se knipoog het bevestig dat Klikspaan en die Warden se akute appelkoossiekte, die geil werking en resultaat van jalap in die Warden se kantoor-koekies was. Die maag ontsteltenis en haar tydige en ontydige nagtelike kuiertjies uit die selle, het die rede vir Klikspaan se gereelde verdwyning onder toesig, onteenseglik bewys. Haar tong moet stilgemaak word en vinnig ook!
Jane ruk haar ingesmokkelde luukse, bloedrooi g-string hoër op, die dun toutjie sny stuurboord, rakelings soos 'n weghol ankertou, by haar aambei verby. Dit irriteer haar, prikkel haar vergeldingslus nog meer. Die spul vroumense is lugtig vir haar. Met haar gewigsvoordeel en biefstuk hande het sy al menigte wyfies in 'n bidposisie voor haar gehad, wurgend en hygend na asem met beloftes om uit haar pad te bly, blind en doof te wees. Hier is dit 'n geval van die sterkstes oorleef. As sy die slag bid, dan is dit net om dankie te sê vir haar sterk liggaamsbou. As kind was sy uitgekryt as mannetjiesagtig, min wetende wat die waarde van so 'n sterk liggaam vir die toekoms inhou. Met haar atletiese bou en lengte van een punt agt meter is sy geen vroumens se maat nie. Dit is haar enigste wapen teen die skuim waarmee sy die vrouegevangenis deel. Uit alle lae van die samelewing is hulle saamgegooi, almal volgens hulle opinie onskuldig, maar paraat om enige tyd weer by misdaad betrokke te raak. Hulle gaan net versigtiger en sluwer te werk om 'n plekkie in die hïrargie van die kitaarslaners te kry. Rangorde bepaal of jy dit in een stuk dit gaan maak of nie.
Chinagirl buk oor haar bord kos, gooi brullend op en gil: "Gif, hier is gif in die kos!" Die liter soutwater voor ete het sy werk gedoen. Jane volg haar voorbeeld en skreeu: "My maag, help! Saam storm hulle badkamers toe. Van die ander gevangenis word naar net ten aanskoue van die gemors en die moontlikheid van gif, daar heers chaos. Die reuk van vormeersel hang swaar in die lug en die bewaarders het hulle hande vol met die gevangenis wat badkamer toe storm. Party kry sommer so in die die hardloop maagwerkings van pure angs en skok. Ander druk hulle vingers in hulle kele die eetsaal is buite beheer.
In die toilet sit Klikspaan kreunend, akute gevolge van oordosis jalap. Hulle vang haar onverhoeds, half gedehidreer, kop tussen die bene, te pap om op te kyk. Hulle plan het gewerk. Jane haal die skeermeslemmetjie wat styf vasgeklem is voor in die g-string, blitsig uit. Chinagirl spring wydsbeen oor Klikspaan, slaan haar naels van agter af in Klikspaan se oë, beur haar kop agteroor. Toe Klikspaan gil, slaan Jane met krag, die vlymskerp lem reg onder haar tong in. Ruk haar kop af en haal uit! Die tweede hou op die agterkop is 'n breekmasjien wat die breinstam in 'n elektriese ontploffing injaag. Sy val soos 'n nat sak vorentoe.
In die wanorde word sy later in 'n plas bloed gekry. Die tongbesering 'n onopgeloste raaisel. Klikspaan het na haar ontslag uit die hospitaal as Stommelina bekend gestaan en vir ' n onbekende rede is haar besoeke by die warden gestaak. Stommelina het nie weer gepraat nie wou ook nooit weer koekies eet nie. Jalap het darem ook so onbewustelik 'n langtermyn bydrae gelewer. Die warden het haar ontslag uit die Gevangenisdiens aangevra. Die rede aangegee as: " dikderm versaking"
Liewe aarde! Ja dis rof, maar dis baie goed geskryf. Welgedaan
7 jaar 8 maande 3 weke 6 dae 4 ure oud
Jy skryf asof jyself daar was! Grof, rof en wreed. Uitstekend geskryf.
7 jaar 8 maande 3 weke 6 dae 11 ure oud
Bleddie hel, maar dit gaan rof...
7 jaar 8 maande 3 weke 6 dae 13 ure oud
Ek is nou nog opgetense na die lees van jou verhaal. Jy laat jou karakters werklik lewe kry. Komplimente!!!